ไฟแนนซ์ทูเดย์
โดย...ช.ชดา
9 ธ.ค. 2558

โดย...ช.ชดา
...จับตาการประชุมคณะทำงานจัดทำแผนการปฏิรูประบบภาษี ที่กระทรวงการคลังในวันนี้ น่าจะเป็นการหารือนัดสุดท้ายก่อนเสนอคณะรัฐมนตรี (ครม.) เพื่อพิจารณา นัดนี้ สมชัย สัจจพงษ์ ปลัดคลัง เป็นประธาน จับตาบิ๊กคลังเส้นกวยจั๊บอาจไม่เข้าร่วมการประชุมอีกตามเคย คงจะไปประชุมเองถ้านัดนั้นมีนายกฯ บิ๊กตู่ขวัญใจของ ช.ชดา มาเป็นประธานการประชุม
...ผลจากการเข้มงวดธรรมาภิบาลของธนาคารแห่งประเทศไทย ทำให้ อธึก อัศวานันท์ กรรมการธนาคารกรุงไทย ต้องยื่นใบลาออกจากการเป็นกรรมการ เป็นไซด์เอฟเฟกต์ของคดีอินไซเดอร์ หุ้นซีพี ออลล์ คลังอาจยังไม่แต่งตั้งใคร รอประชุมผู้ถือหุ้นในเดือน เม.ย. รวดเดียวค่อยตั้งกรรมการใหม่
...คุณพี่สมเจตน์ หมู่ศิริเลิศ ประธานกรรมการบริหาร ธนาคารธนชาต มีความหลังฝังใจกับภัตตาคารชายทะเลจันทร์เพ็ญ ตรงข้ามสวนลุมพินี เพราะตอนเด็กๆ คุณพ่อพาไปกินห้อยเทียนเหลา  เยาวราช นั่งรถผ่านแล้วรู้สึกอยากกิน แต่ก็แค่ผ่าน พอโตแล้วทำงานได้แล้ว เฮียเลยมาบ่อยตั้งแต่หนุ่มจนถึงบัดป่านนี้
...ข่าวฝากจากธนาคารแลนด์ แอนด์ เฮ้าส์ ฉลองครบรอบ 10 ปี และส่งความสุขท้ายปี 2558 มอบ 2 โปรโมชั่นสุดพิเศษให้กับลูกค้าที่ใช้บริการจากธนาคาร ด้วยบัตรกำนัลสตาร์บัคส์ มูลค่า 100 บาท และจ่ายบิลฟรีค่าธรรมเนียมไม่อั้น โปรโมชั่นนี้เริ่มตั้งแต่วันนี้-31 มี.ค. 2559